text: Hunde hærger tennisbane 
  24 marts 2011 kl. 09.06
  Kæmpe hundepoter har hærget Vamdrup Tennisklubs baner på Stadionvej.  Ødelæggelserne er sket i løbet af den sidste uge.
  - Jeg var forfærdet og harm. Det var et forfærdeligt syn, siger formand Tom Olesen til TV SYD. At en bane kan pløjes sådan op, har jeg aldrig oplevet noget lignende.
  
  Privat hundegård
  Hegnet til tennisbanerne er klippet op. Og hullet er beskyttet med plastik, så hundene ikke bliver skadet når det hopper ind. 
  Det antydes, at der kan være tale om kamphunde, som ejeren ikke har turdet slippe løs i området omkring stadion, som er meget populært hos folk, som lufter hunde - i snor. 
  Så vidt vides, var der ingen skader på tennisbanen i forrige uge. Men som billederne viser, har der været livlig aktivitet på det røde grus. Som nogen åbenbart har gjort til sin private hundegård.
  
  Ærgerlig
  Klubbens formand, Tom U. Olesen, er ærgerlig over skaderne - og de mange hunde-høm-høm'er på banen. 
  - Jeg har ingen forståelse for, hvorfor folk gør sådan noget. Det er jo ikke bare noget grus, men en tennisbane, som det vil koste os meget at reparere, siger Tom Olesen. 
  Klubben bruger hvert år mange frivillige timer på at sætte banerne i stand. Sidste år brugte de 40 timer på det arbejde.
  